It-Tieni Pitazz – Paragrafi 781-790 O Mħabba, O Reġina! L-imħabba ma taf bl-ebda biża'. Hija tgħaddi minn ġol-kori kollha tal-anġli li jinsabu weqfin quddiem it-tron Tiegħu. Hija ma tibża' minn ħadd. Hija tilħaq lil Alla u tinsab mgħaddsa fih bħallikieku fl-uniku teżor li għandha. Il-Kerubin, li qiegħed għassa mal-ġenna b'sejf jaqbad, m'għandu l-ebda setgħa fuqha. O mħabba safja ta' Alla, kemm inti kbira, m'hawn ħadd bħalek! O, li kieku l-erwieħ kienu jafu biss kemm inti qawwija! + Illum inħossni tassew bla saħħa. Lanqas biss nista' nagħmel il-meditazzjoni tiegħi fil-kappella, imma rrid nimtedd bilfors. O Ġesu' tiegħi, inħobbok, u rrid inqimek permezz tal-istess dgħjufija tiegħi billi nissottometti ruħi kompletament għar-rieda qaddisa Tiegħek. + Irrid noqgħod attenta, l-aktar illum, għax qed insir sensittiva ħafna għal kollox. Affarijiet li ma nagħtix kashom meta nkun b'saħħti llum qegħdin idejquni. O Ġesu' tiegħi, tarka u saħħa tiegħi, agħtini l-grazzja Tiegħek sabiex noħroġ rebbieħa minn dan it-taqbid. O Ġesu' tiegħi, ibdilni fik bis-saħħa ta' mħabbtek, sabiex inkun strument denn li nxandar il-ħniena Tiegħek. + Jiena nrodd ħajr lil Alla għal din il-marda u għal dan id-disturb fiżiku, għax għandi l-ħin biex nitkellem mal-Mulej Ġesu'. Hu l-hena tiegħi ngħaddi sigħat twal f'riġlejn Alla moħbi, u s-sigħat jgħaddu qishom minuti filwaqt li nitlef kull amment tal-ħin. Inħoss nar jaqbad ġewwa fija, u ma nista' nifhem l-ebda ħajja oħra ħlief dik ta' sagrifiċċju, li toħroġ minn imħabba safja. 29 ta' Novembru (1936). Omm Alla għallmitni kif għandi nħejji ruħi għall-Festa tal-Milied. Jiena rajtha llum, mingħajr it-Tarbija Ġesu'. Hija qaltli: Binti, ipprova żomm is-skiet u l-umilta', sabiex Ġesu' li jgħammar il-ħin kollu ġewwa qalbek, ikun jista' jistrieħ. Adurah ġewwa qalbek; toħroġx minn ġol-esseri li hemm ġewwanett fik stess. Binti, jiena ser nakkwistalek il-grazzja ta' ħajja interna li tkun tali li, mingħajr qatt ma tħalli dik il-ħajja interna, li inti tkun tista' twettaq id-dmirijiet kollha tiegħek esterni bi premura dejjem ikbar. Għammar miegħu l-ħin kollu ġewwa qalbek stess. Hu jkun is-saħħa tiegħek. Ikkomunika mal-ħlejjaq biss sakemm ikun hemm bżonn u sakemm jirrikjedu d-dmirijiet tiegħek. Inti għamara li togħġob lil Alla l-ħaj; fik Hu jgħammar il-ħin kollu bi mħabba u b'għożża. U l-preżenza ħajja ta' Alla, li inti għandek esperjenza tagħha b'mod iktar ħaj u ċar, tikkonfermak, binti, fl-affarijiet li jiena għidtlek. Ipprova ġib ruħek b'dan il-mod sa jum il-Milied, u mbagħad Hu stess għad jgħarrfek b'liema mod inti għad tikkomunika u tingħaqad flimkien miegħu. 30 ta' Novembru (1936). Waqt il-Vespri llum, uġigħ mhux tas-soltu nifidli ruħi. Qiegħda nara li, f'kull aspett, din l-opra ma niflaħx għaliha. Jiena tarbija żgħira quddiem il-kobor ta' din l-opra, u huwa biss il-kmand ċar tal-Mulej li jġgħelni nibda nara x'ser nagħmel biex inwettaqha. Min naħa l-oħra, dawn il-grazzji kbar ukoll huma toqol għalija u jiena bilkemm nista' niflaħ għalihom. Qiegħda nara s-superjuri tiegħi ma jemmnux u juru dubji ta' kull tip, u minħabba f'hekk, il-mod kif huma jġibu ruħhom miegħi hu mimli biża'. Ġesu' tiegħi, qiegħda nara li dawn il-grazzji kbar ukoll jistgħu jkunu (kawża ta') tbatija. Imma, hekk hu; mhux biss jistgħu jkunu kawża ta' tbatija, imma għandhom ikunu, bħala sinjal tal-ħidma ta' Alla. Jiena qiegħda nifhem tajjeb li li kieku Alla nnifsu ma kienx isaħħaħ lir-ruħ f'dawn id-diversi provi, ir-ruħ ma kenitx tkun kapaċi li tirbaħ f'din is-sitwazzjoni. Hekk Alla nnifsu hu t-tarka tagħha. Filwaqt li komplejt il-Vespri, nimmedita fuq din it-taħlita ta' tbatija u grazzja, smajt il-vuċi tal-Madonna: Kun af, binti, li għalkemm jiena ġejt mgħollija għad-dinjita' ta' Omm Alla, seba' sjuf ta' uġigħ nifduli lil qalbi. Tagħmel xejn biex tħares lilek innfisek; issaporti kollox bl-umilta'; Alla nnifsu jħarsek. 1 ta' Diċembru (1936). Irtir ta' ġurnata. Illum, waqt il-meditazzjoni ta' filgħodu, il-Mulej ħallieni nara u nifhem ċar li t-talbiet Tiegħu ma jinbidlux. Jiena qiegħda nara ċar li ħadd ma jista' jeħlisni mid-dmir li nagħmel ir-rieda magħrufa ta' Alla. Nuqqas kbir ta' saħħa fiżika mhux raġuni biżżejjed u ma jeħlisnix minn dan ix-xogħol li l-Mulej innifsu qed iwettaq permezz tiegħi. Jiena għandi nkun biss strument f'idejh. U għalhekk, O Mulej, hawn jiena sabiex inwettaq ir-rieda Tiegħek. Ikkmandani skont il-pjan etern u x-xewqat Tiegħek. Agħtini biss il-grazzja sabiex inkun dejjem iżjed fidila lejk. Filwaqt li kont qiegħda nitkellem ma' Alla moħbi, Huwa tani li nara u nifhem li m'għandix noqgħod naħseb daqstant u nimtela bil-biża' dwar diffikultajiet li forsi kelli niltaqa' magħhom. Kun af li Jiena qiegħed miegħek; Jiena nġib id-diffikultajiet, u nirbaħhom; f'waqt wieħed. Jiena nista' nbiddel dispożizzjoni ostili għal waħda li tkun favur din il-kawża. Il-Mulej fissirli ħafna affarijiet fid-djalogu li kellna llum, għalkemm minix inpoġġi kollox bil-miktub. Dejjem u f'kull ċirkostanza, ħalli l-ewwel post lil ħaddieħor; l-aktar waqt ir-rikreazzjoni noqgħod nisma' fil-kwiet, mingħajr ma ninterrompi, ukoll jekk xi ħadd jgħidli l-istess ħaġa għaxar darbiet. Qatt ma nagħmel mistoqsijiet dwar xi ħaġa li tinteressani ħafna. Riżoluzzjoni: għadha l-istess; jiġifieri, li ningħaqad ma' Kristu Ħanin.
Djarju ta' Swor Fawstina – It-2 Pitazz (par.781-790)